নয়া মাইলফলক ডিআরডিও-র! অত্যাধুনিক প্রযুক্তি আনল গবেষণা সংস্থা

ওয়েব ডেস্ক : নতুন মাইলফলক ডিআরডিও-র (DRDO)! দূরপাল্লার স্ক্র্যামজেট ইঞ্জিন (Scramjet engine) পরীক্ষায় সফল হল ভারতের নিরাপত্তা গবেষণা সংস্থা। হায়দরাবাদের ডিআরডিও-র ল্যাবরেটরিতে এই গবেষণা করা হয় বলে খবর। যে ইঞ্জিনের উপর এই পরীক্ষা চালানো হয়েছিল, সেটি ১২ মিনিটের বেশি সময় টিকে ছিল বলে জানা যাচ্ছে। এটিকে বড় মাইলফলক বলেই মনে করছেন বিশেষজ্ঞরা।

এই ইঞ্জিনটির প্রথম পরীক্ষা করা হয়েছিল ২০২৫ সালের এপ্রিল মাসে। তার পর ২০২৬ সালে এই পরীক্ষা আবার করা হয়। এই সাফল্যের পর এটিকে ভারতের ক্রুজ মিসাইল (Hypersonic cruise missiles) তৈরির ক্ষেত্রে এক বড় পদক্ষেপ বলেই মনে করছেন বিশেষজ্ঞরা।

আরও খবর : বৈধ কাগজ ছাড়াই ভারতে প্রবেশের চেষ্টা, SSB’র হাতে আটক চীনা মহিলা

প্রশ্ন উঠতে পারে এই ক্রুজ মিসাইল কী? এই ক্ষেপনাস্ত্র শব্দের থেকে পাঁচ গুণ বেশি গতিতে যেতে পারে। যা ঘন্টায় প্রায় ৬ হাজার ১০০ কিলোমিটার। নতুন ইঞ্জিনের সফল পরীক্ষার ফলে এই ক্রুজ মিসাইল দীর্ঘ সময় ধরে উড়তে পারবে বলেই মনে করা হচ্ছে। এই সফল পরীক্ষা নিয়ে কেন্দ্রীয় প্রতিরক্ষামন্ত্রী রাজনাথ সিং (Rajnath Singh) বলেছেন, ভারতে হাইপারসনিক ক্রুজ মিসাইল তৈরির ক্ষেত্রে ভিত্তি প্রস্তর স্থাপিত হল। সঙ্গে এই মাইলফলক স্পর্শের জন্য সবার প্রশংসা করেছেন তিনি।

প্রতিরক্ষা দপ্তরের সচিব ও ডিআরডিও-র চেয়ারম্যান সমীর ভি কামাতও এই সফল পরীক্ষার জন্য সকলকে অভনন্দন জানিয়েছেন। প্রসঙ্গত, বিশ্বে হাইপারসনিক মিসাইল তৈরি করার জন্য প্রতিযোগিতায় নেমেছে একাধিক দেশ। তার মাঝে ডিআরডিও-র এমন সাফল্য সবাইকে চমকে দেবেই বলে মনে করছে ওয়াকিবহাল মহল।